ANEXA 1
[bookmark: _Hlk237345516]Regulament de Organizare şi Funcţionare al
COMISIEI LOCALE DE AVIZARE INTEGRATĂ
a Documentațiilor de Amenajare a Teritoriului și a Documentațiilor de Urbanism
a Zonei Metropolitane Târgu Mureș (CLAI-ZM Tg. Mureș)

CAPITOLUL I - Dispoziţii generale
Art. 1.   Obiectul de reglementare  
Prezentul Regulament stabilește modul de organizare şi funcţionare al Comisiei Locale de Avizare Integrată (CLAI) a documentațiilor de amenajare a teritoriului și a documentațiilor de urbanism constituită la nivelul Târgu Mureș, în calitate de municipiu polarizator al Asociației de Dezvoltare Intercomunitară „Zona Metropolitană Târgu Mureș”, denumit în continuare Regulament, în conformitate cu prevederile Art. 91-93 din Codul amenajării teritoriului, urbanismului și construcțiilor aprobat prin Legea nr. 169/2026.
Art. 2.   Temeiul legal al Regulamentului:
a) Legea nr. 169/2026 privind Codul amenajării teritoriului, urbanismului și construcțiilor, publicată în Monitorul Oficial al României, Partea I, nr. 661 din 10 august 2026 (denumită în continuare „Codul");
b) Legea nr. 246/2022 privind zonele metropolitane, precum și pentru modificarea și completarea unor acte normative;
c) Ordonanța de urgență a Guvernului nr. 140/2020, aprobată prin Legea nr. 255/2020;
d) Hotărârea Consiliului Local al Municipiului Târgu Mureș nr. 296/30.10.2006 privind aprobarea de către Consiliul Local al Municipiului Târgu Mureș a asocierii Municipiului Târgu Mureș la Asociaţia Zona Metropolitană Târgu Mureș precum şi aprobarea Actului constitutiv şi a Statutului Asociaţiei Zona Metropolitană Târgu Mureș, completată prin HCL nr. 203 din 28.06.2007, Modificată prin HCL nr. 386 din 03.11.2021, Modificata prin HCL nr. 141/03.04.2023;
e) Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
Art. 3.   Aria de competență teritorială:
(1)	Comisia locală de avizare integrată a documentațiilor de amenajare a teritoriului și a documentațiilor de urbanism a Zonei Metropolitane Târgu Mureș, denumită în continuare comisia, se constituie la nivelul municipiului polarizator și asigură avizarea integrată a tuturor unităților administrativ-teritoriale din zona metropolitană, potrivit art. 91 alin. (5) din Cod.
(2)	La data adoptării prezentului regulament, Asociația de Dezvoltare Intercomunitară „Zona Metropolitană Târgu Mureș” este constituită din: Municipiul Târgu Mureș, Orașul Ungheni și comunele Acățari, Livezeni, Corunca, Gheorghe Doja, Cristești, Sâncraiu de Mureș, Pănet, Ceuașu de Câmpie, Ernei, Crăciunești, Bălăușeri, Gornești, Glodeni, Mădăraș Sângeorgiu de Mureş, Sânpaul şi Sântana de Mureş.
(3)	Aria de competență teritorială a comisiei se extinde de drept asupra oricărei unități administrativ-teritoriale care aderă ulterior la Asociația de Dezvoltare Intercomunitară „Zona Metropolitană Târgu Mureș”, de la data aderării, fără a fi necesară modificarea prezentului regulament.
Art. 4.   Definiții
(1) În înțelesul prezentului regulament, termenii de mai jos au următoarele semnificații:
a) inițiator — persoana fizică sau juridică (prin reprezentant legal) ce depune și înregistrează la secretariat o documentație de amenajare a teritoriului sau de urbanism;
b) membru — reprezentantul desemnat al unei instituții sau al unui organism prevăzut la Cap. II;
c) membru supleant — persoana desemnată să exercite atribuțiile membrului titular, în lipsa acestuia;
d) invitat — reprezentantul unei instituții care participă la ședințele comisiei fără a avea calitatea de membru permanent;
e) act de comunicare integrat — comunicarea unică prin care secretariatul consolidează condițiile de avizare formulate de membri și o transmite inițiatorului, potrivit Art. 92 alin. (7) din Cod;
f) fișă de avizare — documentul prin care o instituție avizatoare își consemnează punctul de vedere, potrivit Art. 23, alin. (1);
g) proces-verbal de ședință — documentul prin care se consemnează punctele de vedere și observațiile membrilor exprimate în cadrul ședinței de emitere a avizului, semnat de fiecare membru în parte, potrivit Art. 23 alin. (4)
(2) Ceilalți termeni utilizați în prezentul regulament au înțelesul stabilit de Cod și de anexa nr. 1 a acestuia.
CAPITOLUL II - Componenţa CLAI-ZM TÂRGU MUREŞ
Art. 5.   Membri permanenti
(1) Comisia este formata din reprezentanti ai institutiilor si organismelor prevazute la art. 91, alin. (1), lit. a)-t) din Cod, desemnati de conducatorii acestora, potrivit Art. 92, alin. (1) din Cod.
(2) Fiecare unitate administrativ-teritoriala, membra a Asociatiei de Dezvoltare Intercomunitara Zona Metropolitana Târgu Mureş, este reprezentata in CLAI-ZM TÂRGU MUREŞ de propriul arhitect-sef, daca aceasta functie este ocupata de o persoana cu studii de specialitate, în condițiile art. 126 din Cod.
(3) Avizarea documentatiilor de amenajare a teritoriului si de urbanism care privesc unitatile administrativ-teritoriale membre ale ADIZM Târgu Mureş se realizeaza, in toate cazurile, la nivelul Comisiei constituite la Municipiul Târgu Mureş, indiferent daca unitatea administrativ-teritoriala respectiva dispune sau nu de un arhitect-sef propriu cu studii de specialitate, in temeiul Art. 91, alin. (4) – (5) din Cod.
(4) Institutiile si organismele prevazute la alin. (1) vor desemna, alaturi de membrul titular, un membru supleant, care exercita atributiile titularului exclusiv in lipsa acestuia. Desemnarea membrului supleant se comunica si se actualizeaza potrivit aceleiasi proceduri prevazute la Art. 7 pentru membrul titular.
Art. 6.   Stabilirea și actualizarea componenței nominale
(1) Componența nominală a comisiei se stabilește prin dispoziție a primarului Municipiului Târgu Mureş, la propunerea arhitectului-șef, pe baza nominalizărilor comunicate de conducătorii instituțiilor și organismelor prevăzute la Art. 5, ca urmare a solicitărilor transmise de arhitectul-șef acestor instituții. Schimbarea ulterioară a persoanei desemnate de o instituție se comunică de aceasta oricând, fără a fi condiționată de o nouă solicitare din partea arhitectului-șef.
(2) La comunicarea oficială a aderării/retragerii unei unități administrativ-teritoriale la/de la Asociația de Dezvoltare Intercomunitară Zona Metropolitană Târgu Mureş, arhitectul șef al Municipiului Târgu Mureş propune primarului Municipiului Târgu Mureş emiterea unei dispoziții de completare/modificare a componenței nominale a comisiei, prin care se include/exclude reprezentantul (arhitectul-șef) unității administrativ-teritoriale nou-aderate/retrase.
(3) Componența nominală a comisiei, stabilită și actualizată potrivit alin. (1)-(2), se gestionează independent de prezentul regulament, fără a necesita modificarea acestuia sau a hotărârii de consiliu local prin care a fost aprobat.
Art. 7.   Membri/invitati facultativ (ad-hoc)
(1) In cazul documentatiilor care privesc zone protejate, situri arheologice, monumente istorice sau alte zone cu regim de protectie a patrimoniului cultural, secretariatul invita, pentru documentatia respectiva, reprezentantul Directiei Judetene pentru Cultura Târgu Mureş. 
(2) Componenta CLAI-ZM TÂRGU MUREŞ poate fi completata, dupa caz, cu reprezentanti ai altor institutii sau organisme relevante, potrivit Art. 91, alin. (2) din Cod.
(3) Institutiile din Sistemul National de Aparare, Ordine Publica si Siguranta Nationala (SNAOPSN) participa la sedintele CLAI-ZM TÂRGU MUREŞ ca invitate, in cazul documentatiilor cu incidenta asupra activitatii acestora, potrivit Art. 91, alin. (2) din Cod, fara a dobandi calitatea de membru permanent, regimul de avizare aplicabil acestor institutii fiind prevazut de Art. 22 alin. (2).
Art. 8.   Drepturile membrilor CLAI-ZM TÂRGU MUREŞ
Membrii CLAI-ZM TÂRGU MUREŞ au următoarele drepturi:
a) au acces la platforma digitală .....................;
b) au dreptul la o indemnizație pentru munca prestată, respectiv pentru analizarea documentațiilor de amenajarea teritoriului și de urbanism, formularea de condiții specifice de avizare, formularea punctelor de vedere și prezentarea și discutarea acestora în cadrul ședințelor CLAI-ZM TÂRGU MUREŞ;
c) au dreptul să se apere în privinţa aspectelor deontologice care îi privesc personal;
d) în vederea mai bunei fundamentări a deciziei CLAI-ZM TÂRGU MUREŞ, să propună preşedintelui CLAI-ZM TÂRGU MUREŞ, motivat, participarea la întrunirile sau la activităţile comisiei a altor experţi sau invitaţi.
Art. 9.   Obligațiile membrilor CLAI-ZM TÂRGU MUREŞ
Membri CLAI-ZM TÂRGU MUREŞ au următoarele obligaţii:
· participarea la ședințele CLAI-ZM TÂRGU MUREŞ;
· respectarea regulamentului de organizare și funcționare al CLAI-ZM TÂRGU MUREŞ;
· respectarea şi aplicarea legislației din domeniul amenajarii teritoriului si urbanismului și  a legislației din domeniul de competență al entității din care face parte; 
· analizarea cu maximă responsabilitate, profesionalism şi integritate, a tuturor documentaţiilor supuse avizării; 
· asigurarea egalităţii de tratament a iniţiatorilor de documentaţii; 
· profesionalismul, prin îndeplinirea mandatului cu responsabilitate, competenţă, eficienţă, corectitudine şi conştiinciozitate; 
· respectarea confidenţialităţii informaţiilor şi a datelor stabilite ca având acest regim, pe toată durata mandatului şi după încetarea acestuia, cu privire la date şi/sau informaţii cu caracter personal ori care intră sub incidenţa protecţiei legale în temeiul Legii nr. 8/1996 privind dreptul de autor şi drepturile conexe, republicată, cu modificările şi completările ulterioare, de care au luat cunoştinţă în timpul exercitării mandatului, cu excepţia datelor şi documentelor care, potrivit legii, constituie informaţie de interes public;
· respectarea regulilor privind deontologia profesională;
· apărarea interesului public;
· să nu furnizeze către terţe persoane informaţii despre documentațiile aflate în dezbaterea CLAI-ZM TÂRGU MUREŞ;
· să declare de îndată orice situaţie susceptibilă de conflict de interese, în raport cu documentaţiile supuse analizei CLAI-ZM TÂRGU MUREŞ.
Art. 10. Atribuțiile membrilor comisiei
(1) CLAI-ZM TÂRGU MUREŞ are următoarele atribuţii principale:
a) analizează documentațiile de amenajare a teritoriului și documentațiile de urbanism prevăzute la Art. 87 din Cod, transmise CLAI-ZM TÂRGU MUREŞ în vederea emiterii avizului integrat de la nivel local;
b) asigură emiterea condițiilor specifice de avizare și armonizarea din faza preliminară a punctelor de vedere sectoriale divergente ale membrilor și verifică respectarea acestora în analizarea versiunii supuse avizării; 
c) adoptă decizii cu respectarea avizelor/acordurilor/punctelor de vedere eliberate de alte instituții avizatoare care nu fac parte din CLAI-ZM TÂRGU MUREŞ conform Codului;
d) asigură derularea eficientă a procesului de avizare integrată cu scopul reducerii duratei procesului și a respectării termenelor de avizare prevăzute la Art. 92 alin. (6)-(8), si Art. 93 alin. (7)-(8) din Cod.
Art. 11.   Incetarea calitatii de membru in CLAI-ZM TÂRGU MUREŞ
(1) Calitatea de membru al CLAI-ZM TÂRGU MUREŞ înceteaza și se înlocuiește de drept la comunicarea, de către institutia reprezentata, a unei noi desemnari.
(2) Președintele CLAI-ZM TÂRGU MUREŞ poate propune revocarea unui membru al CLAI-ZM TÂRGU MUREŞ atunci când:
· a încălcat prevederile regulamentului și ale legislației potrivit domeniului de competență al entității din care face parte;
· nu a păstrat confidenţialitatea privind documentele, dezbaterile sau avizele, în conformitate cu prevederile prezentului Regulament;
· nu a declarat o situaţie de conflict de interese.
(3) Un membru al CLAI-ZM TÂRGU MUREŞ este înlocuit de membrul supleant în următoarele situaţii:
· este în imposibilitate să îşi desfăşoare activitatea, din motive de sănătate sau din motive personale;
· renunţă la calitatea de membru din motive personale, fapt ce se comunică în scris Primarului Municipiului Târgu Mureş;
· i se retrage motivat mandatul de către instituţia sau organizația care l-a desemnat;
· la propunerea motivată a preşedintelui comisiei, comunicată în scris Primarului Municipiului Târgu Mureş, precum şi instituţiei care a desemnat membrul; 
· când în urma unei hotărâri judecătoreşti definitive şi irevocabile este condamnat pentru una din faptele prevăzute de lege şi sancţionate în legătură cu exercitarea profesiei; 
· alte situaţii prevăzute de lege. 
(4) Constatarea situaţiilor prevăzute la alin. (2)-(3) este de competenţa presedintelui CLAI-ZM TÂRGU MUREŞ, care le aduce la cunoştinţa Primarului Municipiului Târgu Mureş.
CAPITOLUL III - Conducerea și secretariatul CLAI-ZM TÂRGU MUREŞ
Art. 12.   Conducerea
(1) CLAI-ZM TÂRGU MUREŞ este condusa si convocata de Arhitectul șef al Municipiului Târgu Mureş, potrivit Art. 92, alin. (1) din Cod.
(2) Preşedintele conduce activitatea CLAI-ZM TÂRGU MUREŞ și are următoarele atribuții:
· aprobă ordinea de zi a CLAI-ZM TÂRGU MUREŞ;
· convoacă prin intermediul secretariatului CLAI-ZM TÂRGU MUREŞ membrii şi eventualii reprezentanți ai altor instituții și autorități publice centrale ori companii și societăți naționale și invitaţi desemnați;
· coordonează discuțiile în cadrul ședinței CLAI-ZM TÂRGU MUREŞ;
· semnează procesele–verbale ale CLAI-ZM TÂRGU MUREŞ și avizul unic integrat de la nivel local emis în conformitate cu prevederile Art. 92 din Cod.
(3) În cazul în care nu este posibilă participarea preşedintelui la ședințele CLAI-ZM TÂRGU MUREŞ, conducerea este asigurată de către vicepreședinte/înlocuitor desemnat, fapt ce se consemnează în procesul-verbal al întrunirii.
Art. 13.   Secretariatul 
(1) Secretariatul CLAI-ZM TÂRGU MUREŞ este asigurat, cu caracter permanent, de structura de specialitate condusa de arhitectul șef al Municipiului Târgu Mureş.
(2) Secretariatul exercită un rol strict administrativ, care cuprinde:
a) gestionarea circuitului documentației (primire, înregistrare, diseminare către membri);
b) sprijinul organizatoric pentru desfășurarea ședințelor comisiei;
c) consolidarea punctelor de vedere ale membrilor într-un act de comunicare unic;
d) transmiterea comunicării sau, după caz, a avizului unic integrat, către inițiator.
(3) Modalitatea concretă de exercitare a atribuțiilor prevăzute la alin. (2) — formatul convocării, instrumentele de evidență a documentației și celelalte aspect organizatorice care nu sunt stabilite expres prin prezentul regulament — se stabilește prin procedura internă de lucru, aprobată la nivelul structurii de specialitate condusă de arhitectul șef, adaptabilă în funcție de volumul de activitate și de resursele disponibile, fără a necesita modificarea prezentului regulament.
(4) Secretariatul nu oferă consultanță tehnică, nu intermediază corespondența dintre inițiator și instituțiile avizatoare și nu răspunde de conținutul punctelor de vedere exprimate de membri.

Art. 14.   Îndemnizația
(1) Cuantumul indemnizatiei de sedinta a membrilor CLAI-ZM TÂRGU MUREŞ se stabileste prin hotarare distincta a Consiliului Local al Municipiului Târgu Mureş, potrivit Art. 92, alin. (4) din Cod.

CAPITOLUL IV -  Competente de avizare ale CLAI-ZM TÂRGU MUREŞ
Art. 15.   Documentatii supuse avizarii
(1) CLAI-ZM TÂRGU MUREŞ avizează, potrivit Art. 87 din Cod:
a) planurile urbanistice generale (PUG) ale unităților administrativ-teritoriale membre ale Asociației de Dezvoltare Intercomunitara Zona Metropolitana Târgu Mureş, inclusiv, după caz, planul urbanistic general al Zonei Metropolitane Târgu Mureş (PUGZM);
b) planurile urbansitice zonale (PUZ) privind unitătile administrativ-teritoriale membre ale Asociatiei de Dezvoltare Intercomunitara Zona Metropolitana Târgu Mureş;
c) alte documentatii de amenajare a teritoriului si de urbanism prevazute de Cod, in functie de categoria de importanță, precum si de complexitatea si specificul teritoriului reglementat.

Art. 16.   Documentatii supuse si avizului CNAI-DATU
(1) Se avizeaza atat de CLAI-ZM TÂRGU MUREŞ, cât si de CNAI-DATU, potrivit Art. 87, alin. (1) din Cod:
a) planurile urbanistice generale, inclusiv planul urbanistic general al zonei metropolitane (PUGZM), prevazute la Art. 15, lit. a);
b) planurile urbansitice zonale pentru zone ce conțin monumente aflate in patrimoniul mondial.
(2) Planurile urbanistice zonale, altele decat cele prevazute la alin. (1), lit. b), se avizează exclusiv de către CLAI-ZM TÂRGU MUREŞ, potrivit Art. 87, alin. (2) din Cod, in funcție de complexitatea si specificul teritoriului reglementat.
(3) Pentru planurile urbanistice zonale initiate de autoritatile administratiei publice locale, nu este necesara obtinerea avizului de initiere prevazut la Art. 69 din Cod, conditiile necesare realizarii investitiei fiind stabilite prin certificatul de urbanism. Aceasta precizare nu aduce atingere obligatiei de avizare de catre CLAI-ZM TÂRGU MUREŞ, potrivit prezentului capitol.

[bookmark: _Hlk237539288]Capitolul V - Procedura de avizare
Art. 17.   Etapele de derulare a procesului de avizare integrată în cadrul CLAI-ZM TÂRGU MUREŞ
În cadrul CLAI-ZM TÂRGU MUREŞ procesul de avizare integrată a documentațiilor de amenajare a teritoriului și a documentațiilor de urbanism, denumite în continuare documentații ATU, se derulează prin parcurgerea următoarelor etape principale:
a) [bookmark: _Hlk237539367]Etapa 1 – Inregistrarea si transmiterea documentatiei; 
b) Etapa 2 – Analizarea tehnica a documentatiei de catre membrii CLAI-ZM TÂRGU MUREŞ si formularea punctelor de vedere de catre membrii comisiei;
c) Etapa 3 – Rezultatul analizei;
d) Etapa 4 – Redepunerea documentatiei si finalizarea avizarii;
e) Etapa 5 – Avizarea tacita;
f) Etapa 6 – Emiterea si semnarea avizului.
Art. 18.   Etapa 1 – Inregistrarea si transmiterea documentatiei
(1) Documentația de amenajare a teritoriului sau de urbanism se depune la secretariatul comisiei în format electronic, semnată cu semnătură electronică calificată obținută în condițiile Ordonanței de urgență a Guvernului nr. 140/2020, potrivit Art. 92 alin. (5) din Cod. Data înregistrării documentației marchează începutul termenului prevăzut la Art. 92 alin. (6) din Cod.
(2) La depunerea documentației se verifică dovada achitării taxelor specifice fiecărui avizator.
(3) Depunerea documentației se realizează prin încărcarea acesteia pe Platforma națională de planificare urbană și teritorială și autorizare a construirii la care au acces toți membrii comisiei. Până la operaționalizarea platformei naţionale, documentația se transmite prin platforma proprie a Municipiului Târgu Mureş, iar până la operaţionalizarea acesteia prin poșta electronică tuturor membrilor comisiei.
(4) Secretariatul transmite documentația înregistrată tuturor membrilor comisiei în ziua înregistrării sau, cel târziu, în ziua următoare.
(5) Modalitatea concretă de înregistrare, evidență și transmitere a documentației (registru, sistem informatic sau altă soluție tehnică) se stabilește prin procedura internă de lucru a secretariatului, elaborată la nivelul structurii de specialitate condusă de arhitectul șef, și poate fi adaptată în timp, inclusiv ca urmare a operaționalizării Platformei naționale de planificare urbană și teritorială și autorizare a construirii, fără a fi necesară modificarea prezentului regulament.
Art. 19.   Etapa 2 – Analizarea tehnica a documentatiei 
(1) În termen de maximum 60 de zile calendaristice de la înregistrarea documentației, fiecare membru al comisiei o analizează, din perspectiva propriei competențe, și transmite secretariatului punctul de vedere, respectiv, după caz, condițiile specifice de avizare, potrivit Art. 92 alin. (6) din Cod.
(2) Membrii CLAI-ZM TÂRGU MUREŞ pot emite unul dintre urmatoarele puncte de vedere:
a) punct de vedere favorabil, în cazul în care documentația respectă condițiile specifice de avizare și este însoțită, dacă este cazul, de avizele/acordurile SNAOPSN. În cazul în care sunt necesare modificări minore ale documentației de amenajarea teritoriului sau de urbanism  pentru îndeplinirea tuturor condițiilor specifice de avizare, punctul de vedere favorabil va fi completat cu condițiile necesar a fi îndeplinite;
b) necesitatea completării, clarificării sau modificării documentației în conformitate cu prevederile Art. 92 alin. (7) din Cod cu precizarea ca i se acorda elaboratorului/beneficiarului un termen de 6 luni pentru a redepune documentatia cu completarile/modificarile solicitate de membrii comisiei;
c) punct de vedere negativ în cazul în care termenul pentru transmiterea completărilor/clarificărilor/ modificărilor documentației de amenajarea teritoriului sau de urbanism este depășit, conform alin. (2) lit. b) sau în situația în care nu au fost preluate condițiile de avizare și nici nu există justificări obiective pentru nepreluare;
(3) Punctul de vedere este elaborat conform formatului pus la dispoziție de secretariatul comisiei și este transmis prin intermediul secretariatului/platformei către membrii CLAI-ZM TÂRGU MUREŞ, cu minimum 3 zile lucrătoare înaintea datei de derulare a ședinței CLAI-ZM TÂRGU MUREŞ.
(4) Analiza tehnică se consideră finalizată la data la care toți membrii au transmis punctul de vedere sau, dacă acest moment nu survine mai devreme, la împlinirea termenului prevăzut la alin. (1).
Art. 20.   Etapa 3 – Rezultatul analizei 
(1) În termen de maximum 15 zile lucrătoare de la finalizarea analizei tehnice, potrivit Art. 19 alin. (4):
a) dacă documentația îndeplinește toate condițiile specifice de avizare formulate de fiecare membru, comisia emite avizul unic integrat, potrivit Art. 92 alin. (8) din Cod;
b) dacă documentația este incompletă sau necesită clarificări tehnice ori modificări, secretariatul consolidează, o singură dată, toate condițiile specifice de avizare formulate de membri și le transmite inițiatorului printr-un act de comunicare integrat, potrivit Art. 92 alin. (7) din Cod.

Art. 21.   Etapa 4 – Redepunerea documentatiei si finalizarea avizarii
(1) Dacă a primit actul de comunicare integrat prevăzut la Art. 20 lit. b), inițiatorul are la dispoziție maximum 6 luni de la data transmiterii acestuia pentru a depune documentația completată sau revizuită, care se înregistrează de secretariat.
(2) Dacă termenul prevăzut la alin. (1) este depășit fără ca inițiatorul să depună documentația, procedura de avizare se închide; o nouă avizare necesită depunerea și înregistrarea documentației ca procedură distinctă, potrivit Art. 18.
(3) În termen de maximum 15 zile lucrătoare de la înregistrarea documentației completate sau revizuite:
a) dacă documentația îndeplinește toate condițiile specifice de avizare formulate de fiecare membru, comisia emite avizul unic integrat, potrivit Art. 92 alin. (8) din Cod;
b) dacă documentația nu îndeplinește condițiile comunicate potrivit Art. 20, lit. b), comisia emite aviz nefavorabil, iar procedura de avizare pentru documentația respectivă se închide.
(4) Inițiatorul dispune de o singură posibilitate de completare a documentației, în cadrul aceleiași proceduri de avizare. Dacă avizul este nefavorabil, potrivit alin. (3) lit. b), sau procedura se închide, potrivit alin. (2), o nouă avizare necesită depunerea și înregistrarea documentației, revizuite corespunzător condițiilor comunicate, ca procedură distinctă, potrivit Art. 18.
Art. 22.   Etapa 5 – Avizarea tacita
(1) Transmiterea punctului de vedere de către membri, sub forma fișei de avizare prevăzute la Art. 23 alin. (1), în termenul prevăzut la Art. 19 alin. (1), este obligatorie. Neîndeplinirea acestei obligații de către un membru echivalează cu exprimarea acordului tacit al acestuia asupra documentației supuse avizării, potrivit Art. 93 alin. (1) din Cod.
(2) Prevederile alin. (1) nu se aplică instituțiilor din Sistemul Național de Apărare, Ordine Publică și Siguranță Națională (SNAOPSN), participante ca invitate potrivit Art. 7, alin. (3), al căror acord/aviz/punct de vedere rămâne obligatoriu pentru emiterea avizului unic integrat, potrivit Art. 93 alin. (2) din Cod. În cazul depășirii termenului impus pentru exprimarea punctului de vedere, instituțiile din SNAOPSN au obligația de a notifica secretariatul, în timp util, cu privire la perioada necesară eliberării unui răspuns.
(3) Pentru entitățile avizatoare care nu au reprezentanți în comisie, se aplică regimul avizării tacite prevăzut la Art. 93 alin. (3) din Cod.
Art. 23.   Etapa 6 – Emiterea si semnarea avizului
(1) Fiecare instituție avizatoare completează și semnează, cu semnătură electronica calificată obținută în condițiile Ordonanței de urgență a Guvernului nr. 140/2020, fișa de avizare, redactată după modelul standardizat elaborat de secretariat, în care își consemnează punctul de vedere și, după caz, condițiile specifice de avizare.
(2) În cazul în care punctul de vedere exprimat este nefavorabil sau impune condiții specifice de avizare, fișa de avizare cuprinde în mod obligatoriu o secțiune distinctă în care instituția avizatoare propune soluția alternativă avută în vedere, astfel încât inițiatorul să dispună de un reper concret pentru revizuirea documentației, nu doar de motivul respingerii sau al condiționării.
(3) Dacă urmează să se emită avizul unic integrat, favorabil potrivit Art. 20, lit. a) sau Art. 21, alin. (3), lit. a), ori nefavorabil potrivit Art. 21, alin. (3), lit. b), secretariatul convoacă ședința comisiei, potrivit Art. 92 alin. (3) din Cod.
(4) În cadrul ședinței prevăzute la alin. (3), se redactează procesul-verbal al ședinței, redactat după modelul standardizat elaborat de secretariat, în care se consemnează punctele de vedere și observațiile membrilor, exprimate prin fișele de avizare prevăzute la alin. (1), și care este semnat de fiecare membru în parte, potrivit Art. 92 alin. (9) din Cod.
(5) Avizul unic integrat se emite pe baza procesului-verbal prevăzut la alin. (4), care devine anexă a acestuia, potrivit Art. 92 alin. (9) din Cod. Avizul se emite după modelul standardizat elaborat de secretariat și se semnează, cu semnătură electronică calificată obținută în condițiile Ordonanței de urgență a Guvernului nr. 140/2020, de către secretariatul comisiei și de către arhitectul șef.
(6) În urma analizării documentațiilor de amenajarea teritoriului sau de urbanism în cadrul ședinței CLAI-ZM TÂRGU MUREŞ pot fi adoptate următoarele decizii:
a) Avizarea favorabilă/cu condiții a documentației de amenajarea teritoriului sau de urbanism în cazul în care toate punctele de vedere exprimate de membrii CLAI-ZM TÂRGU MUREŞ sunt favorabile sau favorabile cu condiții;
b) Solicitarea completării, clarificării sau modificării documentației de amenajarea teritoriului sau de urbanism în condițiile Art. 92, alin. (6) din Cod;
c) Emiterea avizului negativ/Decizie de respingere în cazul în care termenul pentru completarea/clarificarea/modificarea documentației de amenajarea teritoriului sau de urbanism este depășit, conform Art. 92 alin. (7) din Cod, fiind necesara redepunerea documentației spre avizare;
d) Respingerea documentației în cazul unor vicii majore de legalitate, al nerespectării corelării cu documentatiile de amenajare a teritoriului sau de urbanism in vigoare, ori nu răspunde cerințelor de fond stabilite prin condițiile specifice, documentația neputând fi corectată prin simple clarificări sau completări ulterioare;
e) Emiterea avizului nefavorabil în situația în care una sau mai multe dintre instituțiile SNAOPSN solicită avizul nefavorabil în condițiile Art. 93 alin. (5) din Cod, situație în care procedura de avizare nu mai poate fi reluată fără eliminarea factorilor care au condus la avizarea nefavorabilă. 
(7) După ședința CLAI-ZM TÂRGU MUREŞ va fi încheiat un proces-verbal în care sunt consemnate următoarele: 
a) decizia adoptată în cadrul CLAI-ZM TÂRGU MUREŞ;
b) prezența membrilor CLAI-ZM TÂRGU MUREŞ;
c) punctele de vedere ale fiecărui membru conform alin. (1);
d) situația acordurilor tacite cu privire la documentație, în condițiile Art. 93 din Cod, pentru membrii care nu și-au exprimat punctul de vedere în termenele legale.
(8) Modelele documentelor prevăzute de prezentul articol, precum și modelul actului de comunicare integrat prevăzut la Art. 20, lit. b), se elaborează de secretariat, la nivelul structurii de specialitate condusă de arhitectul-șef, și pot fi actualizate — inclusiv pentru a reflecta schimbări în denumirea sau structura instituțiilor avizatoare — fără a fi necesară modificarea prezentului regulament.
Art. 24.   Interdicții procedurale
(1) Este interzisă condiționarea eliberării unui aviz sau acord solicitat de obținerea altui aviz sau acord emis de o altă entitate, precum și invocarea procedurilor interne de avizare în acest scop, cu excepția procedurii de emitere a avizului unic integrat, potrivit Art. 86 alin. (8) din Cod.
(2) În cadrul procedurii de avizare, este interzisă solicitarea de documentații și informatii care nu sunt specifice domeniului vizat și care depășesc conținutul-cadru stabilit prin Cod, potrivit Art. 86 alin. (9) din Cod.
(3) În etapa de avizare a documentațiilor inițiate de beneficiari privați, este interzisă perceperea de taxe sau tarife multiple; taxele sau tarifele achitate la depunere rămân valabile pe durata aceleiași proceduri de avizare, chiar dacă documentația a fost modificată sau completată ori dacă avizele sau acordurile trebuie reconfirmate, potrivit Art. 86 alin. (10) din Cod. Regula nu se aplică unei noi proceduri de avizare, initiate potrivit Art. 21 alin. (2) sau (4), pentru care se datorează o nouă taxă sau un nou tarif.
CAPITOLUL VI - Functionarea CLAI-ZM TÂRGU MUREŞ
Art. 25.   Formatul și frecvența ședințelor
(1) Comisia locală de avizare integrată a documentațiilor de amenajare a teritoriului și de urbanism lucrează în plen, în format fizic la sediul Primariei Municipiului Târgu Mureş sau online, și adoptă decizii pe baza exprimării punctului de vedere al membrilor comisiei, potrivit Art. 92 alin. (3) din Cod.
(2) Ședințele comisiei se desfășoară, de regulă, online.
(3) Ședințele comisiei se organizează, de regulă, cu o frecvență bilunară, pentru desfășurarea ședințelor de emitere a avizului prevăzut la Art. 23 alin. (3) in asa fel incat sa se incadreze in termenul legal de 15 zile lucratoare pentru emiterea avizului.
(4) Dacă, potrivit frecvenței bilunare, o ședință de emitere a avizului ar urma să aibă loc cu mai puțin de 10 zile lucrătoare înainte de expirarea termenului legal de 15 zile lucrătoare, secretariatul convoacă, pentru documentația respectivă o ședința suplimentară a comisiei, în afara frecvenței obișnuite.
(5) Ordinea de zi și celelalte aspecte organizatorice ale ședințelor se stabilesc prin procedura internă de lucru a secretariatului.
(6) Participarea membrilor în cadrul CLAI-ZM TÂRGU MUREŞ și transmiterea punctului de vedere sunt obligatorii. Dacă aceste condiții nu sunt îndeplinite, se consideră că acordul tacit a fost exprimat asupra documentației de amenajare a teritoriului sau a documentatiei de urbanism supuse avizării în condițiile Art. 93 din Cod.
(7) Ședința CLAI-ZM TÂRGU MUREŞ are scopul de a analiza documentațiile de amenajarea teritoriului sau de urbanism incluse pe ordinea de zi și de a adopta decizii cu privire la acestea.
(8) CLAI-ZM TÂRGU MUREŞ adoptă decizii cu respectarea legislației și avizelor/acordurilor/punctelor de vedere emise de instituțiile avizatoare din cadrul SNAOPSN.
CAPITOLUL VII - Transmiterea documentelor (regim tranzitoriu, pana la operationalizarea platformei nationale)
Art. 26.   Principiul transmiterii electronice
(1) Până la operaționalizarea Platformei naționale de planificare urbană și teritorială și autorizare a construirii, transmiterea documentelor între secretariat și membrii comisiei se realizează prin poștă electronică, potrivit Art. 92 alin. (5) din Cod.
(2) La operaționalizarea platformei naționale prevăzute la alin. (1), transmiterea documentelor se realizează prin intermediul acesteia, fără a fi necesară modificarea prezentului regulament.
(3) Adresa instituțională dedicată, modalitatea de evidență internă a documentației, confirmările de primire și modalitatea de transmitere către membri se stabilesc prin procedura internă de lucru a secretariatului, elaborată la nivelul structurii de specialitate condusă de arhitectul șef, în afara prezentului regulament.
CAPITOLUL VIII - Dispozitii tranzitorii si finale
Art. 27.   Regimul incompatibilităților
(1)	Regimul incompatibilităților aplicabil membrilor comisiei este cel prevăzut de Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, cu modificările și completările ulterioare, prezentul regulament necuprinzând dispoziții proprii în această materie.
Art. 28.   Modificarea regulamentului
(1) Modificarea prezentului regulament se realizează prin hotărâre a Consiliului Local al Municipiului Târgu Mureş, la propunerea arhitectului-șef.
(2) Prezentul regulament intră în vigoare la data aprobării prin hotărâre a Consiliului Local al Municipiului Târgu Mureş.


ARHITECT-ȘEF AL MUNICIPIULUI TÂRGU MUREȘ
arh. Miheț Florina Daniela

